Trine Pertou Mach (EL), 2024-11-27:
Fra Enhedslistens side bakker vi op om arrestordrerne, fordi det er et vigtigt skridt i opretholdelsen af international humanitær folkeret og krigens love, og det er afgørende for vores egen troværdighed og den globale retsorden, at alle uden undtagelse er underlagt de samme spilleregler, de samme normer og de samme principper, uanset hvor de er, hvordan de er valgt eller ikke er valgt, og hvad det er for en kamp, de kæmper.
Den globale retsorden er under et uhyrlig stort pres, også fra de lande, som selv spiller efter dobbelte standarder.
I mere end 1 år har Vestens dobbeltmoral været tværet ud over forsiden på aviser, i taler og i udmeldinger, i forhold til at nogle liv er mere værd end andre liv; at nogle har mere ret til at forbryde sig mod fælles normer end andre; og at krigens regler kun gælder for dem, vi ikke bryder os om, mens vennerne eller de allierede har fripas og målrettet kan angribe og dræbe civile uden et militært formål.
De kan forfølge og massefordrive et folk, bruge sult som våben mod en befolkning, holde medicin, brændstof og mad tilbage, målrettet slå nødhjælpsarbejdere og journalister ihjel og angribe FN både politisk og militært.
Ja, selv ikke en sag ved Den Internationale Domstol om et muligt folkedrab har fået alliancen til for alvor at vakle.
Vi har stirret på det, og i alt, alt for mange regeringskontorer rundtomkring i vores del af verden – kontorer, der ellers hylder menneskerettigheder og folkeret – har man vendt blikket den anden vej og ladet Israel få fripas til sine gerninger.
Derfor er der med de her tre fængslingskendelser tale om en regulær skæbnestund, hvis man mener, at ingen krigsforbrydelser skal stå ustraffede hen, og at ingen ansvarlig kan påkalde sig straffrihed.
Straffedomstolens gennemgang af de mulige forbrydelser, Netanyahu og Gallant nu skal anholdes og fængsles for, er ret detaljerede, og min taletid tillader ikke at nævne det hele.
Men der er altså tale om bevidst at afskære civilbefolkningen i Gaza fra mad, vand og medicin, som ellers er uundværligt for deres overlevelse.
Der beskrives, hvordan læger tvinges til at operere sårede børn og voksne og foretage amputationer uden bedøvelse, og der er ifølge domstolen begrundet mistanke om, at det israelske militær efter ordre fra Netanyahu og Gallant målrettet har angrebet civilbefolkningen i Gaza.
Alt dette og meget mere er altså mulige krigsforbrydelser og forbrydelser mod menneskeheden.
Det er, hvad de to politikere kræves fængslet for.
Så det, vi taler om her, er, om der skal være konsekvenser for enhver, der er under mistanke for at begå krigsforbrydelser og for at udsulte mennesker som led i en krig, eller er der dobbelte standarder?
Fra flere sider, også her i salen allerede, er der blevet sagt, at det er uhyrligt at udstede en arrestordre mod en demokratisk valgt politisk leder.
Men i virkeligheden understreger det jo alvoren i den sag, vi diskuterer.
Det bør netop skærpe vores opmærksomhed på vores egen eftergivenhed og vores egen seen gennem fingre med det.
At opretholde illusionen om, at nogle fører noget, som kan kaldes en retfærdig krig, hvilket så kan begrunde enhver form for krigsførelse, kræver vist, at man kigger sig selv grundigt i spejlet.
Jeg er glad for, at udenrigsministeren siger, at det vigtigt for Danmark at overholde sine folkeretlige forpligtelser, og at hvis der er mistanke om, at der er begået internationale forbrydelser, skal det efterforskes og de ansvarlige i givet fald retsforfølges.
Sagen er bare, at der jo er gjort en del efterforskning.
Det er derfor, at vi nu står med nogle arrestordrer eller fængslingskendelser på to ledende israelske politikere.
Så hvis regeringen vil følge op på de pæne ord om folkeretlige forpligtelser og den internationale retsorden, må den sige klart: Ja, vi vil også fra dansk side skride til anholdelse, hvis de pågældende måtte sætte deres fødder på dansk jord.
Længere er den ikke.
Ingen skal være straffri.
Det gælder også dem, der måtte komme fra Israel.
På vegne af Alternativet og Enhedslisten vil jeg gerne fremsætte følgende: Forslag til vedtagelse
»Folketinget opfordrer regeringen til entydigt at respektere og efterleve ICC's tre arrestordrer af 21. november 2024 som vigtigt skridt for håndhævelse af international ret, for at fastholde Danmarks mangeårige kamp for ICC's mandat, for at undgå dobbeltstandarder i udenrigspolitikken og til aktivt at arbejde for retfærdig fred gennem en tostatsløsning.«